**Zhrnutie 1 roka po mojom nástupe do funkcie ako**

**starosta obce Macov**

 Tento týždeň to bol rok od môjho nástupu ako nového starostu obce a obecného zastupiteľstva. Bol to rok plný zoznamovania sa s novými úlohami a povinnosťami. Po epidémii covidu a vojny za našou východnou hranicou prišla energetická kríza, na ktorú sme na obecnom úrade zareagovali znížením intenzity verejného osvetlenia a výmenou zastaralých vykurovacích zariadení na obecnom úrade, kde sa nám už túto vykurovaciu sezónu dostane návratnosť investície zhruba na polovicu! Aj vďaka tomuto a pravidelnému mesačnému zasielaniu žiadostí o poskytnutie dotácii na energie, s ktorým pokračujeme dodnes, našu obec táto kríza nezasiahla až tak, ako niektoré iné obce v našej krajine.

 Vďaka takmer 100% účasti na rôznych zasadnutiach združení obcí, pracovných stretnutí a snemov sme získali nové funkčné vzťahy so zástupcami okolitých obcí a miest, uzatvorili sme nové spoločné školské obvody a zapojili sa do projektov, vďaka niektorým z nich boli aj naše deti najviac navštevujúcich školských zariadení odmenené.

 Podarilo sa nám zorganizovať viacero spoločensko-kultúrnych podujatí, ktoré boli počas epidémie utlmené a tým ponúkli našim občanom, ako aj obyvateľom okolitých miest, socializáciu ako v nedávnej minulosti.

 Za posledný rok sa nám podarilo vyzbierať doteraz rekordných vyše 17 245 € na rôznych dotáciách a daroch pre obec. Ako to v reálnom živote býva, aj niektoré plánované projekty žiaľ nevyšli alebo boli odsunuté (aj kvôli predčasným voľbám NRSR), avšak budeme naďalej pokračovať v snahe a uchádzať sa o ďalšie príležitosti na skvalitnenie nášho prostredia a života v ňom.

 Svojpomocné manuálne práce v obci, ktoré sme vykonávali na začiatku roka a sezónnych pracovníkov sme nahradili prijatím jedného obecného zamestnanca a vďaka jeho všestrannej využiteľnosti sme dokázali ušetriť nemalé výdavky za externé firmy.

 Aj každá jedna moja pomoc pre desiatky z Vás, ktorú som Vám vedel poskytnúť ma hreje pri srdci a už teraz sa teším na nasledujúce obdobie spolupráce.

**Prajem Vám príjemný záver roka so sviatkami plných pokoja a lásky !**

Mgr. Ľubomír Baka

Starosta obce Macov